## Odluka o osnivanju Nacionalnog odbora za provedbu programa teritorijalne suradnje Europske unije za Republiku Hrvatsku

### NN 45/2007 (3.5.2007.), Odluka o osnivanju Nacionalnog odbora za provedbu programa teritorijalne suradnje Europske unije za Republiku Hrvatsku

# VLADA REPUBLIKE HRVATSKE

**1488**

Na temelju članka 23. stavaka 1. i 3. Zakona o Vladi Republike Hrvatske
(»Narodne novine«, br. 101/1998, 15/2000, 117/2001, 199/2003 i 30/2004), Vlada
Republike Hrvatske je na sjednici održanoj 26. travnja 2007. godine donijela

## ODLUKU

### O OSNIVANJU NACIONALNOG ODBORA ZA PROVEDBU PROGRAMA TERITORIJALNE SURADNJE EUROPSKE UNIJE ZA REPUBLIKU HRVATSKU

I.

Osniva se Nacionalni odbor za provedbu programa teritorijalne suradnje Europske
unije za Republiku Hrvatsku (u daljnjem tekstu: Nacionalni odbor), kao
savjetodavno tijelo Vlade Republike Hrvatske za II. komponentu – Regionalna i
prekogranična suradnja u okviru Instrumenta za pomoć u pretpristupnom razdoblju
(u daljnjem tekstu: IPA program).

II.

Nacionalni odbor raspravlja i savjetuje Vladu Republike Hrvatske o sljedećim
pitanjima:
– uključivanju Republike Hrvatske, odnosno pojedinih jedinica područne
(regionalne) samouprave u programe prekogranične, transnacionalne i
međuregionalne suradnje (u daljnjem tekstu: programi teritorijalne suradnje);
– utvrđivanju načina suradnje i koordinacije jedinica područne (regionalne)
samouprave pridruženih pojedinim programskim područjima;
– utvrđivanju ciljeva i prioriteta te ostalih strateških pitanja od nacionalnog
značaja za pojedine programe teritorijalne suradnje Europske unije za Republiku
Hrvatsku, a koja tijekom izrade pojedinih programa zastupaju hrvatski
predstavnici u zajedničkim tijelima uspostavljenim za potrebe njihove izrade;
– o raspodjeli financijskih sredstava dodijeljenih Republici Hrvatskoj u okviru
II. komponente IPA programa – Prekogranična suradnja;
– uspostavi potrebnih operativnih struktura za provedbu programa na
subnacionalnoj razini;
– strateškim pitanjima vezanim uz provedbu programa teritorijalne suradnje
Europske unije za Republiku Hrvatsku koja zastupaju hrvatski predstavnici u
zajedničkim tijelima uspostavljenim za potrebe provedbe programa;
– utvrđivanju projekata od nacionalnoga značaja prijavljenih za financiranje u
okviru pojedinog programa radi davanja smjernica hrvatskim predstavnicima u
zajedničkim tijelima uspostavljenim za potrebe provedbe programa, a vezano uz
konačni odabir projekata za financiranje;
– o provedbi i rezultatima vrednovanja programa teritorijalne suradnje;
– svim drugim pitanjima tijekom izrade i/ili provedbe programa za koja se pokaže
opravdanim zatražiti njegovo mišljenje.
Na zahtjev Vlade Republike Hrvatske, Nacionalni odbor će dostaviti pismeno
izvješće kao stručno mišljenje o bilo kojem od pitanja iz prethodnog stavka ove
točke.

III.

Nacionalni odbor čine:
– predstavnik/ca Ministarstva mora, turizma, prometa i razvitka,
predsjedavajući;
– predstavnik/ca Središnjeg državnog ureda za razvojnu strategiju i koordinaciju
fondova Europske unije, zamjenik predsjedavajućeg;
– predstavnik/ca Ministarstva zaštite okoliša, prostornog uređenja i
graditeljstva;
– predstavnik/ca Ministarstva financija;
– predstavnik/ca Ministarstva vanjskih poslova i europskih integracija;
– predstavnik/ca Ministarstva kulture;
– predstavnik/ca Ministarstva pravosuđa;
– predstavnik/ca Ministarstva gospodarstva, rada i poduzetništva;
– predstavnik/ca Ministarstva poljoprivrede, šumarstva i vodnog gospodarstva;
– predstavnik/ca Ministarstva unutarnjih poslova;
– predstavnik/ca Ministarstva znanosti, obrazovanja i športa;
– predstavnik/ca Ministarstva obitelji, branitelja i međugeneracijske
solidarnosti;
– predstavnik/ca Ministarstva zdravstva i socijalne skrbi;
– predstavnik/ca Središnjeg državnog ureda za upravu;
– predstavnik/ca Fonda za regionalni razvoj;
– predstavnik/ca Hrvatske gospodarske komore;
– predstavnik/ca Hrvatske obrtničke komore;
– predstavnik/ca Hrvatske udruge poslodavaca;
– po jedan predstavnik/ca iz svih jedinica područne (regionalne) samouprave;
– predstavnik/ca Hrvatske zajednice županija;
– predstavnik/ca Saveza Udruge gradova i Udruge općina Republike Hrvatske;
– predstavnik/ca Ureda za udruge Vlade Republike Hrvatske;
– predstavnik/ca Nacionalne zaklade za razvoj civilnoga društva.
Svaki član Nacionalnog odbora ima svog zamjenika/cu.

IV.

Tijela i pravne osobe iz točke III. ove Odluke, dostavit će obavijest o
imenovanju svojih predstavnika/ca i zamjenika/ca predstavnika koji će biti
članovi Nacionalnog odbora, Ministarstvu mora, turizma, prometa i razvitka
najkasnije u roku 8 dana od stupanja na snagu ove Odluke.
Na prijedlog Ministarstva mora, turizma, prometa i razvitka, Vlada Republike
Hrvatske donijet će rješenje o imenovanju članova Nacionalnog odbora.

V.

Nacionalni odbor će donijeti Poslovnik o radu najkasnije u roku od 30 dana po
održavanju prve sjednice.

VI.

Nacionalni odbor osnovat će pododbore za potrebe pojedinih programa
teritorijalne suradnje Europske unije za Republiku Hrvatsku. Članovi pododbora
bit će imenovani iz sastava Nacionalnog odbora.
Postupak osnivanja pododbora, sastav, te djelokrug i način rada utvrdit će se
Poslovnikom iz točke V. ove Odluke.

VII.

Ministarstvo mora, turizma, prometa i razvitka - Uprava za integrirani
regionalni razvoj obavlja administrativno-tehničke poslove za potrebe
Nacionalnog odbora.

VIII.

Nacionalni odbor je za svoj rad odgovoran Vladi Republike Hrvatske. O svom radu,
predsjedavajući Nacionalnog odbora podnosi godišnje izvješće Vladi Republike
Hrvatske.

IX.

Stupanjem na snagu ove Odluke stavlja se izvan snage Odluka o osnivanju
Nacionalnog odbora i određivanju Koordinacijskog tijela za provedbu inicijative
Europske zajednice (EZ) Interreg III u Republici Hrvatskoj klase:
910-04/04-01/02, urbroja: 5030118-04-01, od 3. ožujka 2004. godine.

X.

Ova Odluka stupa na snagu danom donošenja, a objavit će se u »Narodnim
novinama«.

Klasa: 400-01/05-02/01
Urbroj: 5030114-07-10
Zagreb, 26. travnja 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Odluka, NN 45/2007-1488
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)